በዓሉ አዲስ አበባ መከበሩ ኢሬቻን ወደ ቱሪዝም ገበያ የማውጣት ስራ ነው
አዲስ አበባ፡- የኢሬቻ በዓል በአዲስ አበባ መከበሩ ኢሬቻን ወደ ቱሪዝም ገበያ የማውጣት ስራ መሆኑን የኦሮሚያ ክልል ባህልና ቱሪዝም ገለጸ። ለበዓሉ በሰላም መጠናቀቅም በጸጥታ ሃይሉ በቂ ዝግጅት መደረጉንና፤ ለስኬታማነቱም የአባ ገዳ ፎሌ ወጣቶች ብሎም የህብረተሰቡ ድጋፍ ትልቅ ድርሻ እንደሚኖረው ጠቁመዋል። የቢሮው ምክትል ሃላፊ አቶ ከበደ ዴሲሳ ለዝግጅት ክፍላችን እንደገለጹት፤ የኢሬቻ በዓል ማንኛውም ዓይነት ልዩነት ሳይገድበው ሁሉም የኦሮሞ ህዝብ በአንድነት የሚያከብረው በዓል ነው። ከሁለት ዓመት ወዲህ ደግሞ በርካታ ብሔር ብሔረሰቦች እየተሳተፉበት ያለ በዓል ነው። ይህ እየሰፋ ሲሄድ ደግሞ ኢሬቻ የአገር ብሎም የዓለም እሴትነቱ እየጎላ ይሄዳል። በመሆኑም በዓሉ ከቱሪዝም ሀብትነቱ ባለፈ ለህዝቦች አንድነትና ለአገር ግንባታ ጉልህ ፋይዳ ይኖረዋል። ከዚህ አኳያ በዓሉ በአዲስ አበባ መከበሩ ኢሬቻን የጋራ እሴት ለማድረግ፣ ለአገር ግንባታና ለአብሮነት ማጠናከርያ ለማዋል፤ ብሎም እሴቶቹን ለማስተዋወቅ ወደ ገበያ የማውጣት ስራ ነው። በበዓሉ ላይ ከመላው
አገሪቱ ተሳታፊዎች ይገኛሉ
ተብሎ እንደሚጠበቅ የጠቆሙት
አቶ ከበደ፤ የዳያስፖራውም
ማህበረሰብ የሚገኝ መሆኑንና
ሌሎች የውጪ አገር
ዜጎችም የሚጋበዙ መሆኑን
ጠቁመዋል። ከዚህ ባለፈም
የአገር ውስጥና የውጭ
መገናኛ ብዙሃን የሚገኙበት
እንደመሆኑም ሰፊ የሚዲያ
 ሽፋን በማግኘት የበዓሉን አገራዊና ዓለማቀፋዊ እሴቶች ለዓለም ለማስተዋወቅ የሚቻልበትን እድል እንደሚፈጥርም አስረድተዋል። አቶ ከበደ እንደገለጹት፤
በዓሉ ከክብረ በዓልነቱ
ባሻገር ስለ ኢሬቻ
ሰፊ የማስተዋወቅ ስራ
የሚከናወንበት መድረክ ይሆናል።
መስከረም 22 በሸራተን
አዲስ በሚካሄደው በዚህ
መድረክም ኢሬቻ ለቱሪዝም
ያለውን ጠቀሜታ፣ የባህል
እሴትና የቱሪዝም ሀብትነት፣
የሰላም እሴቱ፣ ለአገር
ግንባታና አብሮነት ያለው
ፋይዳ እና ቱርፋቶቹ
ላይ ገለጻ ይደረጋል።
በመድረኩ ከተለያዩ የህብረተሰብ
ክፍሎች የተውጣጡ በርካታ
የአገር  ውስጥና የውጭ አገር ዜጎች ስለሚሳተፉም በኢሬቻ እሴቶች ላይ ትኩረት ተሰጥቶ ውይይት ይደረጋል። በዓሉ ለኢትዮጵያ ቱሪዝም ትልቅ አቅም መሆኑን የሚናገሩት አቶ ከበደ፤ አዲስ አበባ በሚከበረው በዓል ላይ ከአምስት እስከ ስድስት ሚሊዬን ሰው እንደሚገኝ ገልጸዋል። በዚህም በዓሉን ለማስተዋወቅ ካለው ፋይዳ ባለፈ አንድ ሰው በዓማካይ አንድ ሺህ ብር ወጪ ቢያደርግ ከአምስት እስከ ስድስት ቢሊዬን ብር እንደሚገኝ በመጠቆም፤ ይህ ደግሞ የቱሪዝም ፍሰቱንም ሆነ ኢኮኖሚውን በትልቁ እንደሚደጉም አብራርተዋል። ይሁን እንጂ ኢሬቻን ከማስተዋወቅ አኳያ ወደኋላ የቀሩ እንደመሆናቸው ኢሬቻ በአዲስ  አበባ ሲከበር በዓሉንና ትሩፋቶቹን ማስተዋወቅ ዋና ስራ እንደሚሆን ተናግረዋል። ለዚህ ደግሞ በዓሉ
በሚከበርባቸው አጋጣሚዎች የኢሬቻን
የሰላምና አብሮነት እሴት
ለማስተዋወቅ የሚያስችል ተግባር
የሚከናወን ሲሆን፤ ለምሳሌ፣
‹‹ኢሬቻ ግሎባል ፒስ››
የሚል ጽሑፍ የያዙ
አምስት ሚሊዬን ያክል
ትናንሽ ሰንደቅ ዓላማዎች
መዘጋጀታቸውንና ተሳታፊዎችም እነዚህን
ይዘው እርስ በእርስ
በመተቃቀፍ ይቅር የሚባባሉበት
ስነስርዓት ይከናወናል። ይህ
ደግሞ ኢሬቻ የሰላምና
ይቅር የመባባል በዓል
መሆኑን ለዓለም ህዝብ
በማስተዋወቅ፤ የኢትዮጵያን ገጽታ
ለመገንባት፣ የሰላም እሴቷን
 ለማስተዋወቅና የቱሪስት ፍሰቱን ለማሳደግ የሚያግዝ ይሆናል። በዚህ መልኩ በአዲስ
አበባ የሚከበረው በዓል
ሰላማዊ ሆኖ እንዲካሄድ
ከማድረግ አኳያ ሰፊ
የዝግጅት ስራዎች እየተከናወኑ
መሆኑን የጠቆሙት አቶ
ከበደ፤ ከሁሉም በላይ
ህዝቡ ኢሬቻ የሰላም
በዓል መሆኑን አውቆ
የበዓሉን ሰላማዊነት ለዓለም
ህዝብ ሊያስተዋውቅ የሚችልበት
እድል በእጁ እንዳለ
የማስገንዘብ ስራ እየተከናወነ
መሆኑን ገልጸዋል። ምናልባት
በዓሉን ለማደፍረስ የሚጥሩ
ጥቂት ተቀጣሪና ተላላኪ
ተኳሽ ሃይሎች ቢገኙ
እንኳን ህብረተሰቡ ነቅቶ
አከባቢውን መጠበቅና ለሚመለከተው
የጸጥታ አካል  ይዞ ማስረከብ እንደሚገባው አሳስበዋል። የህብረተሰቡን ሰላም ለማስጠበቅም የጸጥታ ሃይሉ (የክልሉ፣ የአዲስ አበባና የፌዴራል ፖሊሶች እና መከላከያ) ግብረሃይል አዋቅሮ ዝግጅቱን ያጠናቀቀ ሲሆን፤ ህብረተሰቡን በቅርበት ለማስተባበርና ለማገዝ የአባገዳ ፎሌ ወጣቶች ተገቢው ስልጠና ተሰጥቷቸው መዘጋጀታቸውን ተናግረዋል። በኦሮሚያም ሆነ በአዲስ አበባ ሁሉም ክፍለ ከተሞች ሰፊ ውይይት እየተደረገ መሆኑን በመግለጻም፤ የአዲስ አበባ ከተማ ነዋሪም እንግዶቹን በአግባቡ ተቀብሎ የማስተናገድ ልምዱን ተጠቅሞ ለበዓሉ ስኬታማነት የድርሻውን እንዲያበረክት ጥሪ አቅርበዋል።  አዲስ ዘመን መስከረም 12/2012 ወንድወሰን ሽመልስ  